Højesteret har idømt et somalisk forældrepar fra Fredericia halvandet års fængsel for at have ladet deres to døtre på 8 og 15 år omskære under en rejse til Afrika.

I Vestre Landsret slap parret sidste år med ni måneders fængsel, mens dommen i Retten i Kolding i april 2017 var halvandet års fængsel.

Modsat både by- og landsret har Højesteret dog valgt at lade moren, der er somalisk statsborger, slippe for udvisning. Det sker fordi det ifølge retten ville være i strid med Danmarks internationale forpligtelser.

Læs også : Højesteret skal vurdere straffen til forældre, der lod døtre omskære

Forældrene har begge nægtet sig skyldige. De har afvist hele præmissen for retssagen - at pigerne overhovedet er blevet omskåret.

Men eksperterne i Retslægerådet er overbevist om, at pigerne fik bortskåret både den yderste del af klitoris og dele af de små skamlæber.

I dommen lægges der vægt på, at pigerne var mindreårige og særdeles værgeløse, at omskæringen måtte antages at være planlagt, og at de tiltalte måtte antages at være klar over, at de kunne påføre deres døtre alvorlige, livsvarige fysiske og psykiske skader.

Som formildende omstændigheder fremhæver retten, at omskæringen formentlig blev udført på et sygehus og at helingen er pæn.